Omnibus presentes litteras inspecturis, G., divina miseracione Autissiod. episcopus, et frater Bernardus, prior Fratrum-Predicatorum Senon., salutem in Domino sempiternam. Dudum vir nobilis, Johannes de Tociaco, miles, signo vivifice crucis assumpto, dum ad partes Jerosolimitaneas intenderet proficisci, una cum domino Ludovico, Dei gracia rege Francorum illustri, et aliis bellatoribus transfretantibus pro subsidio Terre-Sancte, nos, et bone memorie Milonem, tunc archidiaconum Autissiod., exequutores deputavit et constituit in partibus gallicanis sui testamenti voluntatis seu dispositionis extreme, illo palam expresso ut uxor sua et heredes ipsius nostro simplici verbo crederent in hiis que pro anime sue remedio reddenda et restituenda videremus; volensque a nobis episcopo sine reliquis ageretur plenam haberet robori firmitatem. Vocatis, igitur, coram nobis episcopo, apud Monasteria in Puseya, nobili viro comite Barre et nobili domina uxore ejus, filia et herede domini defuncti et eciam in generali omnibus qui de dicto defuncto justam haberent materiam conquerendi; receptis conquerentium peticionibus et plenius intellectis, inter alios proposuit abbas Sancti-Germani Autissiod., nomine prioratus Sancti-Salvatoris quod cum prior dicti prioratus haberet et diu fuisset in possessione pacifica habendi usuagium suum, ad opus dicti prioratus, in nemore de Burceyo, Johannes, quondam dominus de Sancto-Ferreolo, herbergiari fecit homines in dicto nemore, et maiorem partem tocius predicti nemoris scidi et redigi fecit ad agriculturam in prejudicio dicti prioratus, spoliando ipsum prioratum usuagio suo absque racionabili causa, de quo, ut dictum est, diu extiterat in possessione pacifica. Petens se, nomine prioratus predicti, ad predicta restitui, et tandem quod ea que in peticione sua continebantur vera essent, fuit juramento firmatum. Demum, ex parte ipsius abbatis, testibus ad probandam intencionem suam productis, receptis, juratis et diligenter examinatis, et eorum depositionibus in scriptis redactis; consideratis omnibus que nos movere poterant et debebant, die mercurii post festum Omnium-Sanctorum continuata a die martis precedente prefixa, partibus ad nostram sentenciam audiendam, presente comite Barri, pro se et uxore sua, visum est nobis ambobus usagii antedicti possessionem vel quasi predicto debere restitui et eundem prioratum in eum statum in quo erat, tempore spoliacionis a defuncto Johanne predicto facte, de dictis rebus, dum vivebat debere reduci; ad que omnia permittenda et libere restituenda, videlicet ad restituendum pacificam possessionem vel quasi priori Sancti-Salvatoris, nomine dicti prioratus usagii in nemore de Burceyo ad nemus viride et siccum ardendum in dicto prioratu, quo usagio dictus Johannes de Tociaco spoliavit sine causa racionabili dictum prioratum, dictos comitem et ejus uxorem et omnem a dicto defuncto causam habentem in rebus predictis condempnamus in scriptis et secundum testatoris arbitrium eos huic nostre diffinicioni pro salute memorati defuncti salubriter obedire jubemus. Et hec omnibus quorum interest significamus per presentes litteras sigillo curie Autiss. de mandato nostro sigillatas. Datum, anno Domini Mº CCº Lº nono, die mercurii predicta.